b'\n_START_ARTICLE_\nMichailas Vrubelis\n_START_PARAGRAPH_\nMichailas Vrubelis (1856 m. kovo 17 d. \xe2\x80\x93 1910 m. baland\xc5\xbeio 14 d.) \xe2\x80\x93 \xc5\xbeymus XIX\xe2\x80\x93XX a. rus\xc5\xb3 dailininkas. Talentingo dailininko darbai yra \xc5\xbeinomi beveik visose dail\xc4\x97s srityse: tapyboje, grafikoje, dekoratyvin\xc4\x97je skulpt\xc5\xabroje, teatro mene.\n_START_SECTION_\nGyvenimo prad\xc5\xbeia\n_START_PARAGRAPH_\nMichailas Vrubelis gim\xc4\x97 karininko-advokato \xc5\xa1eimoje 1856 m. kovo 17 d. Omske. \xc5\xa0eimos \xc5\xa1aknys buvo labai mi\xc5\xa1rios: rus\xc5\xb3, lenk\xc5\xb3, totori\xc5\xb3 ir dan\xc5\xb3. Michailas Vrubelis tur\xc4\x97jo vyresn\xc4\x99 seser\xc4\xaf An\xc4\x85, su kuria palaik\xc4\x97 draugi\xc5\xa1kus santykius iki pat savo mirties. Jaunesn\xc4\x97 sesuo Jekaterina ir brolis Aleksandras mir\xc4\x97 dar vaikyst\xc4\x97je. J\xc5\xb3 mirtis stipriai sukr\xc4\x97t\xc4\x97 Michail\xc4\x85._NEWLINE_Nors t\xc4\x97vas tarnavo pulkininku, \xc5\xa1eima niekada nebuvo labai turtinga. Karinis po\xc5\xbei\xc5\xabris \xc4\xaf gyvenim\xc4\x85 nebuvo pabr\xc4\x97\xc5\xbeiamas dailininko \xc5\xa1eimoje. T\xc4\x97vai, o ypa\xc4\x8d Aleksandras, mok\xc4\x97 vaikus pagrindini\xc5\xb3 mokslo geb\xc4\x97jim\xc5\xb3, dav\xc4\x97 skaityti knygas \xc4\xafvairiomis kalbomis (lotyn\xc5\xb3, pranc\xc5\xabz\xc5\xb3, vokie\xc4\x8di\xc5\xb3). Vaikai visada buvo skatinami dom\xc4\x97tis istorija, menais, teatru, muzika ir literat\xc5\xabra._NEWLINE_Michailas dom\xc4\x97josi tapyba nuo pat vaikyst\xc4\x97s. Jo t\xc4\x97vas Aleksandras skatino ir teigiamai \xc5\xbei\xc5\xabr\xc4\x97jo \xc4\xaf s\xc5\xabnaus susidom\xc4\x97jim\xc4\x85 tapyba. M. Vrubelis mok\xc4\x97si tapyti Sankt Peterburge 1864, 1868\xe2\x80\x931869 metais. B\xc5\xabsimasis dailininkas studijavo teis\xc4\x99 Sankt Peterburgo universitete nuo 1874 iki 1880 m., ta\xc4\x8diau tuo pa\xc4\x8diu metu lank\xc4\x97 tapybos pamokas 1878\xe2\x80\x931879 metais. Besimokydamas Sankt Peterburge Michailas entuziastingai studijavo vokie\xc4\x8di\xc5\xb3 filosof\xc5\xb3 darbus. Ypa\xc4\x8d domino Ny\xc4\x8d\xc4\x97s veikalai, gilinosi \xc4\xaf Kanto ir \xc5\xa0openhauerio mintis._NEWLINE_Baig\xc4\x99s mokslus Teis\xc4\x97s fakultete 1880 metais M. Vrubelis \xc4\xafstojo \xc4\xaf Sankt Peterburgo Men\xc5\xb3 akademij\xc4\x85 (tuo metu tai buvo viena geriausi\xc5\xb3 meninio \xc5\xa1vietimo \xc4\xafstaig\xc5\xb3). Keturis metus Michail\xc4\x85 mok\xc4\x97 Pavelas \xc4\x8cistiakovas (Pavel Chistyakov). Mokytojas gars\xc4\x97jo tapybos mokymo metodais. P. \xc4\x8cistiakovas padar\xc4\x97 didel\xc4\x99 \xc4\xaftak\xc4\x85 Vrubelio tapybos stiliui. Vrubelio detali\xc5\xb3 pajautimas yra \xc4\x8cistiakovo nuopelnas. Pavelas \xc4\x8cistiakovas mok\xc4\x97 ir kitus \xc5\xbeymius rus\xc5\xb3 dailininkus, tokius, kaip Ilja Repinas, Vasilijus Polenovas, Viktoras Vasnecovas, Valentinas Serovas, Vasilijus Surikovas. 1896 m. M. Vrubelis ved\xc4\x97 operos daininink\xc4\x99 Nade\xc5\xbed\xc4\x85 Zabela-Vrubel._NEWLINE_Vrubelis sutar\xc4\x97 su \xc4\x8cistiakovu d\xc4\x97l pie\xc5\xa1imo ir modeliavimo svarbos, teik\xc4\x97 pirmenyb\xc4\x99 formai, o ne spalvai, vertino monumental\xc5\xb3j\xc4\xaf klasikin\xc4\xaf men\xc4\x85. M. Vrubelis visada gerb\xc4\x97 Men\xc5\xb3 Akademij\xc4\x85 ir niekada neneig\xc4\x97, kaip kiti to meto dailininkai, jos \xc4\xaftakos dailininko darbams ir stiliui. Savo biografijoje, para\xc5\xa1ytoje 1901 metais, Vrubelis kalb\xc4\x97jo apie laik\xc4\x85 praleist\xc4\x85 Akademijoje, kaip apie laimingiausius metus jo, kaip menininko, gyvenime.\n_START_SECTION_\nKijevo periodas\n_START_PARAGRAPH_\nKitas meninis Vrubelio periodas prasid\xc4\x97jo Kijeve 1884 met\xc5\xb3 baland\xc5\xbeio m\xc4\x97nes\xc4\xaf, kai menininkas pri\xc4\x97m\xc4\x97 profesoriaus Adriano Prakchovo kvietim\xc4\x85 restauruoti senas rus\xc5\xb3 cerkves Kijeve. Neatsitiktinai 1884\xe2\x80\x931889 metais Vrubelis tap\xc4\x97 u\xc5\xbesakytus ne tik darbus religine tematika, bet ir kry\xc5\xbei\xc5\xb3, Mergel\xc4\x97s Marijos ir angel\xc5\xb3 paveikslus, kuriuos pasilikdavo sau. Dirbdamas XII am\xc5\xbeiaus cerkv\xc4\x97se, menininkas steng\xc4\x97si atrasti vienov\xc4\x99 su senosiomis freskomis. Nepaisant to, Vrubelis i\xc5\xa1liko i\xc5\xa1kiliu XIX a. pabaigos dailininku. \xc5\xbdvelgiant \xc4\xaf \xc5\xa1vent\xc5\xb3j\xc5\xb3 ir angel\xc5\xb3 fig\xc5\xabras, j\xc5\xb3 form\xc5\xb3 plasti\xc5\xa1kum\xc4\x85, kompozicij\xc4\x85 ir spalvas, yra ai\xc5\xa1ku, kad Vrubelis buvo artimesnis moderniam tapymo stiliui negu bizanti\xc5\xa1kajam, ar sen\xc5\xb3j\xc5\xb3 rus\xc5\xb3 fresk\xc5\xb3 ir mozaik\xc5\xb3._NEWLINE_\xc5\xa0v. Kirilo cerkv\xc4\x97je M. Vrubelis tap\xc4\x97 freskas prarast\xc5\xb3j\xc5\xb3 vietoje: \xe2\x80\x9e\xc5\xa0ventosios Dvasios nu\xc5\xbeengimas (Sekmin\xc4\x97s)\xe2\x80\x9c ir \xe2\x80\x9eTrys angelai vir\xc5\xa1 Kristaus k\xc5\xabno\xe2\x80\x9c. V\xc4\x97liau Vrubelis tap\xc4\x97 kelias ikonas cerkv\xc4\x97s ikonostasui, kurias jis suk\xc5\xabr\xc4\x97 b\xc5\xabdamas kelet\xc4\x85 m\xc4\x97nesi\xc5\xb3 Venecijoje (1884-85). Venecijoje M. Vrubelis buvo paker\xc4\x97tas viduram\xc5\xbei\xc5\xb3 mozaikos \xc5\xa0v. Morkaus bazilikoje ir ankstyvojo renesanso D\xc5\xbeiovanio Belinio paveikslais. B\xc5\xabtent Venecijoje Vrubelio stilius \xc4\xafgavo ton\xc5\xb3 sodrumo. \xc4\x8cia jis suk\xc5\xabr\xc4\x97 dideles keturias ikonas, vienas \xc5\xbeymesni\xc5\xb3 darb\xc5\xb3 \xe2\x88\x92 \xe2\x80\x9eMergel\xc4\x97\xe2\x80\x9c._NEWLINE_Gr\xc4\xaf\xc5\xbe\xc4\x99s \xc4\xaf Kijev\xc4\x85 Vrubelis prad\xc4\x97jo dirbti ties akvarel\xc4\x97mis, skirtomis tik k\xc4\x85 pastatytai \xc5\xa0v. Vladimiro katedrai. \xc4\xae \xc5\xa1io laikotarpio k\xc5\xabryb\xc4\x85 \xc4\xafeina kelios versijos \xe2\x80\x9eRaudojimo\xe2\x80\x9c (1887), \xe2\x80\x9ePrisik\xc4\x97limas\xe2\x80\x9c (1887). Kritikai atmet\xc4\x97 visus Vrubelio projektus. Kijeve Vrubelis prad\xc4\x97jo dirbti ties Demono tema, deja, nei paveikslai, nei skulpt\xc5\xabros nei\xc5\xa1liko iki m\xc5\xabs\xc5\xb3 dien\xc5\xb3. M. Vrubelis buvo ne i\xc5\xa1 t\xc5\xb3, kurie steng\xc4\x97si i\xc5\xa1saugoti savo darbo vaisius, meninink\xc4\x85 labiau domino k\xc5\xabrimo procesas nei rezultatas._NEWLINE_\xe2\x80\x9eIlgam \xc4\xaf atmint\xc4\xaf \xc4\xafstringa nuostab\xc5\xabs Vrubelio heroj\xc5\xb3 veidai tamsiomis degan\xc4\x8diomis akimis. Gamta aplink juos vaizduojama dulksvomis d\xc4\x97m\xc4\x97mis ir \xc5\xbe\xc4\x97rin\xc4\x8diomis mozaikomis. \xc5\xa0altame m\xc4\x97lyname fone nutapyta balta trapi Karalait\xc4\x97 Gulb\xc4\x97\xe2\x80\x9c._NEWLINE_Kitos drob\xc4\x97s, sukurtos Kijevo periodo metu, yra \xe2\x80\x9eMergait\xc4\x97s portretas \xc5\xa1alia persi\xc5\xa1ko kilimo\xe2\x80\x9c, \xe2\x80\x9eRyt\xc5\xb3 pasaka\xe2\x80\x9c (1886), (beje, \xc5\xa1iai temai \xc4\xafkv\xc4\x97p\xc4\x97 pasakos \xe2\x80\x9eT\xc5\xabkstantis ir viena naktis\xe2\x80\x9c), \xe2\x80\x9eHamletas ir Ofelija\xe2\x80\x9c (1883) ir gaus\xc5\xabs akvarelin\xc4\x97s tapybos darbai, vaizduojantys g\xc4\x97les. Freskos, drob\xc4\x97s ir ma\xc5\xbei akvareliniai darbai neturi nieko bendro su art nouveau \xc4\xaftaka, kuri atsirado tik Maskvos periodo metu. Vrubelis buvo vienas pirm\xc5\xb3j\xc5\xb3 rus\xc5\xb3 dailinink\xc5\xb3, kuris band\xc4\x97 sujungti sen\xc4\x85sias tradicijas ir modern\xc5\xb3j\xc4\xaf men\xc4\x85. Toks junginys tapo pagrindu jo ateities meniniams eksperimentams.\n_START_SECTION_\nMaskvos periodas\n_START_PARAGRAPH_\nM. Vrubelio darb\xc5\xb3 analiz\xc4\x97, kuriuos jis nutap\xc4\x97 Maskvoje (1889\xe2\x80\x931910) parodo tradicij\xc5\xb3 ir \xc5\xa1iuolaikini\xc5\xb3 menini\xc5\xb3 kryp\xc4\x8di\xc5\xb3, toki\xc5\xb3 kaip neoromantizmas, simbolizmas, art nouveau, \xc4\xaftaka. Kai kurie darbai turi neo-primityvizmo, lu\xc4\x8dizmo, futurizmo, kubizmo savybi\xc5\xb3, \xc5\xa1ios meno at\xc5\xa1akos greitai susirado pasek\xc4\x97j\xc5\xb3 Rusijos avangardiniame mene. 1896 m. Vrubelis ved\xc4\x97 teatro ir operos daininink\xc4\x99 Nade\xc5\xbed\xc4\x85 Zabel\xc4\x85._NEWLINE_Viena svarbiausi\xc5\xb3 Maskvos periodo tem\xc5\xb3 tapo Demonas. Dailininkas daug laiko praleido dirbdamas prie Lermontovo poemos \xe2\x80\x9eDemonas\xe2\x80\x9c. Svarstydamas g\xc4\x97rio ir blogio klausimus, i\xc5\xa1auk\xc5\xa1tindamas heroji\xc5\xa1k\xc4\x85 asmenyb\xc4\x99, demon\xc4\x85 Vrubelis mat\xc4\x97, kaip vieni\xc5\xa1\xc4\x85 mai\xc5\xa1tinink\xc4\x85, kuris nenori susitaikyti su \xc4\xafprasta kasdienybe ir neteisinga realyb\xc4\x97s prigimtimi. Nuo 1900 met\xc5\xb3 Vrubelio darbas tapo it kokia tragi\xc5\xa1ka i\xc5\xa1pa\xc5\xbeintimi. 1902\xe2\x80\x93aisiais menininkas susirgo psichine liga. Po trumpo apsilankymo klinikoje jo b\xc5\xabkl\xc4\x97 pager\xc4\x97jo, ta\xc4\x8diau v\xc4\x97liau Vrubelis susid\xc5\xabr\xc4\x97 su ligos sustipr\xc4\x97jimu, kai mir\xc4\x97 jo ma\xc5\xbeametis vaikas (1903). Ligai sunk\xc4\x97jant Vrubelis t\xc4\x99s\xc4\x97 kov\xc4\x85 su Demonu, kur\xc4\xaf jis suprato pagal Ny\xc4\x8d\xc4\x97s apib\xc5\xabdinim\xc4\x85. Jis nutap\xc4\x97 apie tuzin\xc4\x85 paveiksl\xc5\xb3, paskutinis liudijo Vrubelio pesimisti\xc5\xa1k\xc4\x85 nuotaik\xc4\x85. Paveiksle vaizduojamas i\xc5\xa1kankintas ir tragi\xc5\xa1kas Demonas \xe2\x80\x93 \xe2\x80\x9ePrisl\xc4\x97gtas Demonas\xe2\x80\x9c (1902). Kaip Vidas Po\xc5\xa1kus \xe2\x80\x9eLiterat\xc5\xabroje ir mene" ra\xc5\xa1\xc4\x97: \xe2\x80\x9eMenininkas, jei jam reikia, gali pie\xc5\xa1ti bet kuo, bet kur ir bet kada. Michailas Vrubelis demonus pai\xc5\xa1ydavo u\xc5\xbespausta pelenin\xc4\x97je nuor\xc5\xabka\xe2\x80\x9c. _NEWLINE_1902\xe2\x80\x931905 m. M. Vrubelis suk\xc5\xabr\xc4\x97 geriausius juodai baltus darbus. Juose menininkas steb\xc4\x97tinai \xc4\xaftaigiai tap\xc4\x97 asmenybes. Tapydamas poeto Valerijaus Briusovo portret\xc4\x85 Vrubelis pasteb\xc4\x97jo, jog kad jo reg\xc4\x97jimas silpsta. Nuojauta, kad greitai nebegal\xc4\x97s tapyti dar labiau pasunkino lig\xc4\x85. 1910 m. apimtas depresijos Vrubelis stov\xc4\x97jo \xc5\xa1alia praviro lango, tik\xc4\x97damasis per\xc5\xa1alti. Jis mir\xc4\x97 1910 m. baland\xc5\xbeio 14 d., kai per\xc5\xa1alimas virto plau\xc4\x8di\xc5\xb3 u\xc5\xbedegimu. Dailininkas palaidotas Novodevi\xc4\x8d\xc4\x97s kapin\xc4\x97se Sankt Peterburge. Jo \xc5\xbemona Nade\xc5\xbeda Zabela-Vrubel mir\xc4\x97 po trej\xc5\xb3 met\xc5\xb3.\n_START_SECTION_\nPalikimas\n_START_PARAGRAPH_\nM. Vrubelio am\xc5\xbeininkais buvo Isakas Levitanas, Valentinas Serovas, Viktoras Borisovas-Musatovas. Nors M. Vrubelio menas netur\xc4\x97jo tiesiogini\xc5\xb3 pasek\xc4\x97j\xc5\xb3, jo darb\xc5\xb3 originalumas netur\xc4\x97t\xc5\xb3 b\xc5\xabti nuvertintas. Dailininkas nurod\xc4\x97 eksperimentavimo keli\xc4\x85 ateities kart\xc5\xb3 menininkams. D\xc4\x97l \xc4\xaftakos, kuri\xc4\x85 padar\xc4\x97 M. Vrubelio menas ateities kartoms, \xc5\xa1is daugialypis dailininkas, skulptorius, teatro dizaineris, iliustratorius gali b\xc5\xabti laikomas pereinam\xc4\x85ja asmenybe tarp tradicinio ir modernaus meno.'